Moni jättää ilotulitteet nykyään kauppaan ja myyntiä on vaikea kasvattaa. Bauhausin toimitusjohtaja uskoo, että yrityksen päätöksestä huolimatta rakettien ystävät saavat ilotulitteensa ostettua.

Osa kaupoista luopuu ilotulitemyynnistä myyntilukujen perusteella, toiset perustelevat päätöstä periaatteella. Kuvituskuva. Kari Mankonen, SK

Bauhaus liittyy ilotulitemyynnistä luopujien joukkoon. Ketju mainostaa tänä vuonna räjäyttävänsä ilotulitteiden sijaan hintansa. Mainoskampanja ja rakettimyynnistä luopuminen on jo kirvoittanut palautetta sekä puolesta että vastaan.

– On tullut kovasti [palautetta]. On saatu positiivista palautetta siitä, että ei myydä ja ollaan saatu kyllä aika paljon negatiivista palautetta, että miksi ihmeessä näin olette päättäneet, kertoo Bauhaus Suomen toimitusjohtaja Rami Antila.

Antilan mukaan syy ilotulitteiden myynnistä luopumiselle löytyy myyntiluvuista.

– Päätökseen vaikutti aika pitkälti liiketaloudelliset asiat. Se on bisnesalue, jota on ollut viime vuosina vaikea kasvattaa. Lisäksi ilotulitteiden myynti vaatii aika paljon järjestelyitä, hän sanoo.

Kieltoaloite eduskuntaan

Ilotulitteiden ampuminen on viime vuosina herättänyt kiivasta keskustelua puolesta ja vastaan. Kannattajat haluavat pitää kiinni perinteestä juhlia vuodenvaihdetta ampumalla raketteja omalla kotipihalla.

Vastustajat taas keskittäisivät ilotulitukset ammattilaisten järjestämiin näytöksiin. Kieltoja perustellaan muun muassa loukkaantumisriskillä, lemmikki- ja tuotantoeläinten hyvinvoinnilla sekä roskaamisella.

Ilotulitteiden kuluttajamyynnin kieltämistä esittävä kansalaisaloite keräsi kuluvana vuonna kaikkiaan yli 65 000 allekirjoitusta ja eteni eduskunnan käsiteltäväksi. Aloitteen tavoitteena on rajata ilotulitusrakettien käyttö näytösten järjestäjille.

Maailmanparannusta vai bisnestä

Bauhaus ei päätöksellään pyri ottamaan sen suuremmin kantaa keskusteluun.

– Ei tässä välttämättä pyritä maailmaa pelastamaan sillä, että me emme myy. Uskon, että moni muu myy ja ihmiset ostavat raketteja niin paljon, kuin ovat ostaakseen, Antila sanoo.

Tänä vuonna tehty päätös ilotulitemyynnistä luopumisesta ei sekään ole kiveen hakattu.

– Analysoidaan tilannetta tämän uudenvuoden jälkeen ja katsotaan miten meni. Otetaan vastaan palautteet, niin hyvät kuin huonot.

Viime vuonnakin muutamat yritykset jättivät rakettikaupan väliin. Iltalehti kertoi vuosi takaperin muun muassa muutamien K-Supermarket kauppiaiden pidättäytyvän ilotulitteiden myynnistä.

Kauppakeskus Redin kauppiasveljekset Ilari ja Teemu Tikkala perustelivat viimevuotista päätöstään koirien hyvinvoinnilla ja ilotulitteiden ympäristövaikutuksilla. Samoja perusteluita on antanut outlet-myymälä Megamyynti Areenan toimitusjohtaja. Megamyynti Areena luopui ilotulitteiden myynnistä jo vuonna 2014.